Magnhild Meltveit Kleppa (Senterpartiet), 2008-12-10:
For fyrste gong passerer inntektene til kommunane 300 milliardar kr – i 2009. Samla har inntektene i løpet av denne perioden auka med 28,6 milliardar kr når vi tek omsyn til kostnadsveksten. 8,4 milliardar kr meir i 2009 – det er ei betydeleg satsing samanlikna med tidlegare år. Nokre ynskjer å etablera eit inntrykk av at desse pengane har blitt borte. Det har dei jo ikkje. Kommunane har nytta moglegheita svært godt. Talet på sysselsette har auka med 45 600. Det står i sterk motsetnad til førre periode, med ein nedgang på 3 000. Dei to fyrste åra med dagens regjering fekk 35 nye ungar barnehageplass kvar dag. Det vart tilsett 15 fleire i pleie- og omsorgssektoren kvar einaste dag. Det utgjer jo ein forskjell. Det betyr sjølvsagt ekstra mykje for alle dei familiane som no har fått moglegheit til kvar morgon å levera ungane sine i ein trygg barnehage, og for dei mange i institusjonar som får del i ei meir verdig omsorg. 2008 har dessverre blitt eit ekstra krevjande år. Kommunane har fått mindre for pengane enn føresett. Lønnsoppgjeret er ei viktig årsak, med påfølgjande pensjonsutgifter og med kostnader som kommunane no dreg med seg inn i 2009. Så slår finansuroa også inn i Kommune-Noreg. Lat meg seia: Skatteinntektene er ein viktig føresetnad for dei budsjetta som blir lagde i desse dagar. Her er uvisse om korleis skatten blir til neste år. Det er eigentleg det vi veit. Regjeringa har lagt inn eit nøkternt anslag på 3 pst. Vi er klare over at det anslaget kan bli endra. Lat meg melda at viss skatteinntektene blir lågare enn det som er lagt til grunn i statsbudsjettet, vil sektoren bli kompensert for det. Regjeringa er oppteken av at kommunesektoren driv eit kontinuerleg effektiviseringsarbeid. Det er ikkje alle i Stortinget som framstiller det slik. Men det er faktisk viktig for oss at dette kjem, at det kjem nedanfrå og at det skjer i samarbeid mellom folkevalde, tilsette og leiarar. I kvalitetskommuneprogrammet er målet å auka kvaliteten på og effektiviteten av det kommunale tenestetilbodet gjennom konstruktiv samhandling. Det er eit særskilt mål å redusera sjukefråværet i kommunesektoren. Eg har besøkt fleire kommunar som er med i dette programmet. For eksempel har Sentrum Sykehjem i Bodø berre på eit halvt år halvert sjukefråværet. I Askim har dei eit imponerande resultat, frå nær 40 pst. til 10 pst. sjukefråvær i Grøtvedt barnehage. Det er 124 kommunar med i dette programmet. Viss alle saman på sikt klarte 1 pst. reduksjon i sjukefråværet, ville det bety 1,5 milliard kr disponerte til andre føremål. Sjølv om mykje er gjort, er det langt igjen. Altfor ofte er det framleis enkelte historier om at ikkje alle får det tilbodet dei burde. Difor held vi fram med satsing på lokal velferd. Noreg går no inn i ei meir usikker og krevjande tid. Vi står likevel betre rusta enn mange andre land til å handtera den internasjonale finanskrisa, bl.a. fordi vi har ein omfattande offentleg sektor. Kommunane spelar her ei viktig rolle. Kommunesektoren sin del av talet på sysselsette er 19 pst. Kommunane er ein stor kjøpar av oppdrag frå byggjenæringa fordi dei forvaltar 32 mill. m2. Det er 10 pst. av landets samla bygningsmasse. Regjeringa har varsla at kommunesektoren blir ein viktig del av den tiltakspakka som kjem på plass på nyåret. Vi sender i dag eit brev til kommunane om å førebu ei raskare innfasing av planlagde prosjekt, både dei som gjeld vedlikehald, og dei som gjeld investering. Eg har i morgon eit møte med KS for ytterlegare å detaljera det som kommunane kan stilla opp med. Lat meg seia til slutt: Sjølvsagt skulle eg brukt noko av taletida mi til å gleda meg over ein offensiv bustadpolitikk, til å fortelja meir om resultat i distriktspolitikken. Eg håpar eg får koma tilbake til det seinare.